FI Euroopan unionin virallinen lehti L 266/27

KOMISSION ASETUS (EU) 2015/1832,

annettu 12 päivänä lokakuuta 2015,

Euroopan parlamentin ja neuvoston asetuksen (EY) N:o 1333/2008 liitteen II muuttamisesta siltä osin kuin on kyse erytritolin (E 968) käytöstä arominvahventeena maustetuissa juomissa, joiden energiapitoisuutta on vähennetty tai joissa ei ole lisättyä sokeria

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan,

sekä katsoo seuraavaa:

(1) Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.

(2) Kyseinen luettelo voidaan saattaa ajan tasalle Euroopan parlamentin ja neuvoston asetuksen (EY) N:o 1331/2008 (2) 3 artiklan 1 kohdassa tarkoitetun yhtenäisen menettelyn mukaisesti joko komission aloitteesta tai hakemuksen johdosta.

(3) Erytritolin (E 968) käytöstä arominvahventeena asetuksen (EY) N:o 1333/2008 liitteessä II olevaan elintarvikeryhmään 14.1.4 kuuluvissa maustetuissa juomissa toimitettiin hakemus 28 päivänä toukokuuta 2014. Hakemus asetettiin myöhemmin jäsenvaltioiden saataville asetuksen (EY) N:o 1331/2008 4 artiklan mukaisesti.

(4) Erytritolin (E 968) käytölle haetaan hyväksyntää parantamaan sellaisten juomien, joiden energiapitoisuutta on vähennetty tai joissa ei ole lisättyä sokeria, makua ja suutuntumaa siten, että ne maistuisivat samalta kuin sokerilliset tuotteet. Erytritoli toimii vähäisinä määrinä käytettynä arominvahventeena ja auttaa lieventämään näissä juomissa käytettäviin intensiivimakeuttajiin liittyviä virhemakuja ja viipyvää makeutta. Kuluttajille aiheutuisi näin se hyöty, että saatavilla olisi paremmanmakuisia juomia, joiden energiapitoisuutta on vähennetty tai joissa ei ole lisättyä sokeria.

(5) Elintarvikealan tiedekomitea totesi vuonna 2003, että erytritolia (E 968) on turvallista käyttää elintarvikkeissa. Erytritolin (E 968) hyväksyntä unionissa ei vielä kata sen käyttöä juomissa, koska elintarvikealan tiedekomitean lausunnossa todettiin, että laksatiivisen vaikutuksen kynnys saattaa juomiin sisältyvän erytritolin nauttimisen seurauksena ylittyä erityisesti nuorilla.

(6) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi 12 päivänä helmikuuta 2015 lausunnon (3) siitä, kuinka turvallista erytritolin (E 968) käytön ehdotettu laajentaminen elintarvikelisäaineeksi on. Elintarviketurvallisuusviranomainen totesi, että erytritolin akuutin bolusannoksen nauttiminen (yhdellä juomakerralla) alkoholittomien juomien välityksellä 1,6 prosentin enimmäispitoisuutena ei aiheuta huolta laksaation kannalta. Elintarviketurvallisuusviranomainen perusti päätelmänsä altistumisen arvioinnin käsittäviin tietoihin ottaen huomioon erytritolin ehdotetun 1,6 prosentin enimmäispitoisuuden alkoholittomissa juomissa, erytritolin käyttöhistorian, sen imeytymisominaisuudet ja sille altistumisen seurauksena todettujen kielteisten havaintojen puuttumisen, laksaatio mukaan luettuna.

(7) Tästä syystä on aiheellista hyväksyä erytritolin (E 968) käyttö arominvahventeena asetuksen (EY) N:o 1333/2008 liitteessä II olevaan elintarvikeryhmään 14.1.4 kuuluvissa maustetuissa juomissa 1,6 prosentin enimmäispitoisuutena.

(8) Sen vuoksi asetusta (EY) N:o 1333/2008 olisi muutettava.

(9) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 1333/2008 liite II tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 12 päivänä lokakuuta 2015. Komission puolesta Puheenjohtaja Jean-Claude JUNCKER

(1) EUVL L 354, 31.12.2008, s. 16.

(2) Euroopan parlamentin ja neuvoston asetus (EY) N:o 1331/2008, annettu 16 päivänä joulukuuta 2008, elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä (EUVL L 354, 31.12.2008, s. 1).

(3) EFSA Journal 2015, 13(3):4033.